Za objavu odmah Rijeka, 8. ožujka 2021.

**STEP RI otvorio prijave za akceleracijski Bootcamp – Trodnevni online program razrađivanja poduzetničkih ideja iz područja turizma i ugostiteljstva**

***Regionalni centar kompetentnosti Ugostiteljske škole Opatija****, sa svojim partnerom* ***STEP RI*** *znanstveno-tehnologijskim parkom Sveučilišta u Rijeci, otvara prijave na besplatan* ***trodnevni program ubraznog razvoja i unapređenja poduzetničkih ideja*** *iz područja turizma i ugostiteljstva. Najbolji timovi će dobiti mogućnost* ***uključivanja*** *u* ***besplatni šestomjesečni program edukacija i mentoriranja RCK HUB Opatija.***

**Akceleracijski Bootcamp će krenuti u utorak, 30. ožujka u 17h**, kad će sudionici započeti rad na svojim idejama uz vodstvo mentora. Rad na idejama podrazumijeva virtualna predavanja i mentoriranja. Teme koje će se pokrivati jesu **definiranje problema i pronalaženje rješenja**, **definiranje konkurencije, resursa, aktivnosti te hodograma provedbe.**

Događaj **završava u četvrtak u 19h**, a najbolji timovi će **dobiti mogućnost sudjelovanja u RCK HUB-u**. RCK HUB je **besplatan** **šestomjesečni program edukacije i mentoriranja** koji se odvija priRegionalnom centru kompetentnosti Opatija i koji je namijenjen **svima koji imaju ideju** ili **novu tehnologiju** iz područja **ugostiteljstva i turizma,** koja je po nečemu **posebna ili nova** u odnosu na postojeća rješenja i koju žele plasirati na tržište.

Polaznici šestomjesečnog programa RCK HUB-a će dobiti **edukacije iz poduzetničkih znanja i vještina**, **individualno poslovno savjetovanje** i podršku profesionalnih mentora iz područja **marketinga**, **organizacije i upravljanja** te **digitalnih rješenja i novih tehnologija** u turizmu i ugostiteljstvu. Najboljim timovima će se pružiti prilika za **zaštitu žiga ili industrijskog dizajna**, **realizaciju prototipa** kulinarsko-prehrambeno-ugostiteljskih proizvoda **i izradu biotehnološke, kemijske ili organoleptičke analize** proizvoda.

**Bootcamp** će se **odvijati** putem **digitalnih alata** poput ZOOM-a i Conceptboarda. Moguća je prijava **u timu ili individualno**, neovisno o tome da li **imate već razrađenu ideju ili ne**. Ukoliko se tim ili pojedinac prijavljuje s postojećom idejom, važno je da je ona usmjerena na rješavanje nekog problema iz domene turizma i ugostiteljstva.

Prijave kreću 8. ožujka te traju do 22. ožujka, a više informacija o samom projektu i natječaju **možete pronaći** na <https://www.step.uniri.hr/event/akcija/akceleracijski-bootcamp-vol-1/>.

**RCK RECEPT - Regionalni centar profesija u turizmu** uspostavlja se kao centar izvrsnosti strukovnog obrazovanja i osposobljavanja te cjeloživotnog učenja u sektoru ugostiteljstva i turizma na području Primorsko-goranske i Karlovačke županije. RCK će biti usmjeren na inovativne metode poučavanja, osposobljavanje i usavršavanje temeljeno na radu te povezivanje obrazovnog, javnog, privatnog i civilnog sektora u svrhu kvalitetnijeg stjecanja znanja i kompetencija njegovih korisnika za tržište rada.

Ukupna **vrijednost projekta RCK RECEPT** iznosi 58.683.119,88 kuna, od čega 100 % financira Europska unija bespovratnim sredstvima iz Europskog socijalnog fonda u okviru Operativnog programa Učinkoviti ljudski potencijali 2014. – 2020. Razdoblje provedbe projekta je od 01.04.2020. do 01.12.2023. godine.

**U slučaju potrebe za dodatnim informacijama, slobodni ste nas kontaktirati na e-mail rck@uniri.hr**